Սոֆիայի հարցը ռուս պատրիարքին էլ է մտահոգել
13:41 06.07.2020 (Թարմացված է 13:46 06.07.2020)
Մոսկվայի և Համայն Ռուսիո Կիրիլ Ա Պատրիարքը Սուրբ Սոֆիայի տաճարի վերաբերյալ հայտարարություն է արել։
ԵՐԵՎԱՆ, 6 հուլիսի — Sputnik. Մոսկվայի և Համայն Ռուսիո պատրիարք Կիրիլ Առաջինին խիստ մտահոգել են Սուրբ Սոֆիայի տաճարի վերաբերյալ հայտարարությունները։
Հայտնի է, որ Թուրքիայի նախագահ Ռեջեփ Թայիփ Էրդողանն իր օգնականերին հանձնարարել է ուսումնասիրություն անցկացնել Սուրբ Սոֆիայի տաճարը մզկիթի վերածելու գործընթացը սկսելու համար։
Պատրիարքի հայտարարության մեջ նշված է, որ Սուրբ Սոֆիայի տաճարը քրիստոնեական մշակույթի մեծագույն հուշարձաններից է, որը կառուցվել է VI դարում Քրիստոս Փրկիչի պատվին։ Նա ընդգծել է, որ այդ տաճարը մեծ նշանակություն ունի ամբողջ ուղղափառ աշխարհի համար։
«Սուրբ Սոֆիայի սպառնալիքը քրիստոնեական ողջ քաղաքակրթության համար է սպառնալիք, այսինքն՝ մեր հոգևորականության ու պատմության համար։ Մինչև օրս էլ յուրաքանչյուր ռուս ուղղափառի համար Սուրբ Սոֆիան քրիստոնեական մեծ սրբավայր է», - նշված է Մոսկվայի Պատրիարքարանի պաշտոնական կայքում հրապարակված հաղորդագրության մեջ։
Հոգևոր առաջնորդը վստահ է, որ ցանկացած քաղաքակիրթ պետության պարտքն է պահպանել հավասարակշռությունը, հաշտեցնել հասարակության շրջանում եղած հակասությունները, ոչ թե սրել դրանք, նպաստել մարդկանց միավորմանը, ոչ թե բաժանմանը։
Նրա խոսքով՝ Թուրքիայի ու Ռուսաստանի հարաբերությունները դինամիկ զարգանում են, բայց պետք է հաշվի առնել, որ այն, ինչ կարող է կատարվել Սուրբ Սոֆիայի հետ, մեծ ցավ կլինի ռուս ժողովրդի համար։
Պատրիարքը հուսով է, որ Թուրքիայի ղեկավարությունը խոհեմ կգտնվի։
Հիշեցնենք՝ հուլիսի 2-ին Թուրքիայի բարձրագույն վարչական խորհուրդը՝ Պետխորհուրդը, քննել է Սուրբ Սոֆիայի կարգավիճակը փոխելու և այն մզկիթի վերածելու հարցը։ Պետխորհուրդը կարծում է, որ տաճարի կարգավիճակը փոխելու համար նախագահի հրամանագիրը բավարար է։ Որոշումը կհրապարակվի 15 օրվա ընթացքում։
Ֆրանսիայի ու ԱՄՆ-ի արտաքին գործերի գերատեսչություններն արդեն կոչ են արել Թուրքիային հրաժարվել Սուրբ Սոֆիայի տաճարը մզկիթի վերածելու գաղափարից։
Մոսկվայի և Համայն Ռուսիո պատրիարք Կիրիլ Ա, Սուրբ Սոֆիայի տաճար, Թուրքիա, Ռուսաստան